訪吳安撫命賦詩竹洲中有靜香亭長堤靜觀齋舞雩亭
作者：汪莘
朝代：宋

paragraphs: 鳳麟敢謂皇家無，如公自合應時須。
胡爲返駕竹洲隠，只與高堂素壁成畫圖。
一麾淮海重拜敕，老人在南子在北。
稱家菽水歡有餘，每日乃得見顔色。
大兒三十心力到，租稅免教官吏逼。
小兒十五天資敏，火耕水耨云未克。
竹林茅屋謾讀書，我正不蒙稽古力。
請言竹洲勝，蕖篠相因依。
紅蕖未妨晚色靜，翠篠解過凉陰稀。
漁童樵青足驅使，夜深醉和風雨歸。
夢中突兀長堤橫，忽覺單騎遊邊城。
擒胡已决千里外，邯鄲一枕空崢嶸。
閑來靜觀宛殊昨，却憐蒲團坐日落。
偶見始畫天地心，從此鳶飛共魚躍。
向來天地本來閑，獵夫見鹿不見山。
不然堤下寒流自太古，何人曾作沂水看。
前日從公洲上語，茯苓期我能同煮。
未容只作竹洲翁，屬聞漢詔求伊呂。